Frisk Asker er klar for finalen: – Jeg ble rørt
Det er klart etter søndagens 4 – 3-seier i sudden death mot Vålerenga. Det betyr at Frisk Asker har vunnet 4 – 2 i kamper. Seiersmålet kom ved Kyle Bonis etter pasning fra Petter Kristiansen. Da var det gått 5.13 minutter av forlengelsen. – Det var sykt digg at den satt, sa Kristiansen til TV 2. – Vi har fått inn et grunnspill som sitter. Jeg synes det er det beste laget som vinner, fortsatte Frisk-helten. Frisk-trener Jan André Aasland (29) overtok som sjef ved juletider. Han var emosjonell etter triumfen: – Det er mye følelser som skal ut. Jeg ble ordentlig rørt når denne gjengen klarte å ta seg til finalen, sier han til VG. – Vi var vel ikke akkurat favoritter før denne semifinalen. Vålerenga hadde slått oss i seks av seks seriekamper. De fleste holdt nok dem som favoritter. Men innad i laget hadde vi troen på at vi kunne slå dem ut, fortsetter Aasland. Veteranen Anders Bastiansen (38) er selvsagt glad: – Vi hadde troen på at vi kunne klare det. Dette var utrolig deilig, sier kapteinen til VG. Vålerenga lå under 3 – 1 etter første periode, men kom sterkt tilbake og utlignet til 3 – 3 - slik at det ble sudden death. Først reduserte Tobias Linström til 3 – 2, deretter utlignet Stefan Espeland. – Jeg synes det er fortjent at vi klarer å utligne. Vi trykker på siste del av 2. periode og i 3. periode, sa Espeland på TV 2-sendingen. Frisk Asker var i finalen også for to år siden, men den gang ble Stavanger Oilers for sterke. – Nå får vi se hvem som kan ta ferie og hvem som går videre, sa VIFs Shampo før sudden death. Mandag er det sjette kamp også i den andre semifinalen, der Storhamar leder 3 – 2 over Oilers. – Det blir spennende. Uansett om vi møter Storhamar eller Stavanger, så kommer vi fortsatt til å ha underdog-stempelet. Men det kan passe oss å slå nedenfra, sier trener Jan André Aasland til VG. – Uansett hvem vi får, så er vi ikke favoritter, fastslår Anders Bastiansen til VG. – Det er ett fett hvem vi møter, sier Petter Kristiansen til TV 2. Vålerenga vant grunnspillet i ishockey og valgte å møte Frisk/Asker. Frisk Asker – Vålerenga 4-3 e.f. (3-1, 0-0, 0-2, 1-0), sammenlagt 4-2. 2026 tilskuere. Mål: 1. periode: 0-1 (6.35) Tobias Lindström (Mats Trygg, Stefan Espeland), 1-1 (10.16) Kyle Bonis (Viktor Granholm, Garreth Thompson), 2-1 (12.08) Sebastian Johansen (Bonis), 3-1 (13) Mikkel Seiergren Christiansen (Anders Bastiansen, Hampus Gustafsson). 3. periode: 3-2 (43.44) Lindström (Trygg, Filip Gunnarsson), 3-3 (54.32) Espeland (Oskar Ekelund). Forlengning: 4-3 (65.13) Bonis (Petter Kristiansen). Dommere: Tommy Søstumoen, Storhamar og Owe Lüthcke, Ringerike. Utvisninger: Frisk Asker 7 x 2 min. Vålerenga 6 x 2 min.
(Frisk Asker-Vålerenga 4 – 3 totalt 4 – 2) Frisk Asker møter enten Storhamar eller Stavanger Oilers i NM-finalen i ishockey.